b"\n_START_ARTICLE_\nMardoni\n_START_SECTION_\nOr\xc3\xadgens familiars\n_START_PARAGRAPH_\nMardoni era el fill de G\xc3\xb2bries, un dels sis nobles perses que havien ajudat a Darios I de P\xc3\xa8rsia a prendre el tron de l'usurpador Gaumata o Esmerdis el 522 aC. Per refor\xc3\xa7ar l'alian\xc3\xa7a Darios es va casar amb una filla de G\xc3\xb2brias i aquest es cas\xc3\xa0 amb una germana del rei de reis, Radu\xc5\xa1dukda. _NEWLINE_D'aquesta darrera uni\xc3\xb3 en nasqu\xc3\xa9 Mardoni, que al casar-se amb la filla de Darios Ardu\xc5\xa1namuya, esdevenia alhora el gendre, cunyat, i nebot pol\xc3\xadtic de Darios.\n_START_SECTION_\nPrimera Guerra M\xc3\xa8dica\n_START_PARAGRAPH_\nDespr\xc3\xa9s de la Revolta J\xc3\xb2nica, Mardoni va ser enviat el 492 aC per castigar els atenencs per haver ajudat els j\xc3\xb2nics. Abans va aturar-se a les ciutats de J\xc3\xb2nia per deposar els tirans perses i instaurar-hi governs democr\xc3\xa0tics, probablement perqu\xc3\xa8 els j\xc3\xb2nics no es tornessin a revoltar un cop se n'hagu\xc3\xa9s anat l'ex\xc3\xa8rcit persa. _NEWLINE_Aleshores, la seva flota i el seu ex\xc3\xa8rcit van creuar l'Hel\xc2\xb7lespont, i es va llan\xc3\xa7ar a la conquesta de l'illa de Tasos i de Maced\xc3\xb2nia, que van passar a ser tributaris de l'imperi persa. Per\xc3\xb2 a prop de la pen\xc3\xadnsula d'Athos la flota va ser destru\xc3\xafda per una tempesta en la que segons Her\xc3\xb2dot perd\xc3\xa9 300 naus i 20.00 homes. Tamb\xc3\xa9 va patir una greu derrota al ser atacat pels brigis, una tribu tr\xc3\xa0cia._NEWLINE_Tanmateix, la campanya de Mardoni havia estat exitosa, ja que els territoris conquerits disposaven d'importants recursos miners i representaven una bona base d'operacions per futures incursions a Europa. Mardoni va retirar-se a l'\xc3\x80sia Menor deixant el comandament de l'expedici\xc3\xb3 persa a altres generals. La Primera Guerra M\xc3\xa8dica continuaria amb els perses conquerint algunes illes de l'Egeu, per\xc3\xb2 sent derrotats pels atenencs a la batalla de Marat\xc3\xb3 el 490 aC.\n_START_SECTION_\nPreparacions\n_START_PARAGRAPH_\nD'acord amb Her\xc3\xb2dot, Mardoni era un fervent defensor d'una nova expedici\xc3\xb3 a Gr\xc3\xa8cia. Tot i la derrota a Marat\xc3\xb3, la primera campanya havia deixat els perses en una situaci\xc3\xb3 favorable al disposar del control de l'Egeu i de Maced\xc3\xb2nia. Per llan\xc3\xa7ar aquest atac Darios va dedicar molts esfor\xc3\xa7os a reclutar i equipar un gran ex\xc3\xa8rcit, per\xc3\xb2 va morir sobtadament el 486 aC abans de poder veure'l marxar._NEWLINE_Darios va ser succe\xc3\xaft per Xerxes I, gendre, cos\xc3\xad i cunyat de Mardoni. Abans de poder dur a terme la conquesta que havia planejat el seu pare, va haver d'enfrontar-se dues rebel\xc2\xb7lions a Egipte i a Babil\xc3\xb2nia. Un cop aplacades les revoltes, va dirigir-se a Sardes (\xc3\x80sia Menor) on ell, Mardoni, i la resta de generals estaven aplegant l'ex\xc3\xa8rcit.\n_START_SECTION_\nConquesta de Gr\xc3\xa8cia\n_START_PARAGRAPH_\nEls perses van sortir de Sardes cap a Gr\xc3\xa8cia amb un dels ex\xc3\xa8rcits m\xc3\xa9s grans que s'havien vist mai. Avan\xc3\xa7aven a poc a poc, ja que esperaven les collites a Tr\xc3\xa0cia i Maced\xc3\xb2nia. Durant el juliol i l'agost van acampar a Therma (actual Tessal\xc3\xb2nica), i posteriorment es van dirigir cap al sud. Van conquerir Tess\xc3\xa0lia sense masses dificultats, i la flota persa va aconseguir expulsar a la grega de les seves posicions al cap d'Artem\xc3\xadsion. Abans de comen\xc3\xa7ar les operacions va consultar alguns oracles per mitj\xc3\xa0 del cari Mis d'Europos; les respostes no es coneixen. Al pas de les Term\xc3\xb2piles van aconseguir travessar la l\xc3\xadnia defensiva grega (aix\xc3\xb2 s\xc3\xad, patint p\xc3\xa8rdues desproporcionades). Be\xc3\xb2cia va ser annexionada a l'imperi i Atenes capturada (els atenencs ja havien fugit a l'illa de Salamina)._NEWLINE_En l'intent de prendre Salamina, la flota persa va patir greu p\xc3\xa8rdues. Tot i la derrota naval, els perses dominaven la Pen\xc3\xadnsula Balc\xc3\xa0nica i consideraven la campanya plenament exitosa._NEWLINE_Podent afirmar que era el sobir\xc3\xa0 de tots els grecs (tal com va fer inscriure en taules), i pendent dels rumors inquetants relatius a una possible nova revolta de Babil\xc3\xb2nia, Xerxes va retirar-se amb gran part de l'ex\xc3\xa8rcit a Sardes des d'on podia vigilar als grecs i als babilonis alhora.\n_START_SECTION_\nCommandament de Mardoni\n_START_PARAGRAPH_\nAmb la marxa de Xerxes, Mardoni va quedar al comandament de l'ex\xc3\xa8rcit (excepte els mil Immortals que estaven manats per Hidanes). Va retirar-se a Tess\xc3\xa0lia per alimentar l'ex\xc3\xa8rcit, i des d'all\xc3\xad va enviar al rei Alexandre I de Maced\xc3\xb2nia a Atenes (el rei tenia lla\xc3\xa7os especials amb la ciutat) oferint termes justos de pau si es retiraven de la confederaci\xc3\xb3 grega i reconeixien el domini dels perses; els atenencs va rebutjar la proposta; tamb\xc3\xa9 va enviar com ambaixador a Mur\xc3\xadquides a les ciutats de l'Hel\xc2\xb7lespont amb els mateixos oferiments que a Atenes, que tanmateix foren rebutjats._NEWLINE_Arribada la primavera, Mardoni es va assabentar de l'entrada en guerra dels espartanes en suport d'Atenes (que fins aleshores havien renunciat a ajudar-los de manera efectiva), i va tornar al sud reocupant Be\xc3\xb2cia i al marxar va deixar Atenes redu\xc3\xafda a ru\xc3\xafnes; mentre es dirigia a Be\xc3\xb2cia va rebre informaci\xc3\xb3 de qu\xc3\xa8 un cos de mil espartans s'havien establert a M\xc3\xa8gara, i es va dirigir a aquesta ciutat amb la intenci\xc3\xb3 de sorprendre a la guarnici\xc3\xb3 i dominar la Meg\xc3\xa0rida; va arribar a la zona per\xc3\xb2 com que una for\xc3\xa7a grega barrava el pas a l'istme de Corint, va avan\xc3\xa7ar cap a Dec\xc3\xa8lia, va creuar el Mont Parn\xc3\xa0s i va baixar a Be\xc3\xb2cia, acampant a la riba sud de l'Esop. _NEWLINE_Una mica despr\xc3\xa9s els atenencs van arribar a Eritrea i van acampar prop del Mont Citer\xc3\xb3; Mardoni els va enviar la cavalleria dirigida per Masisti, i els va derrotar; llavors els grecs es van traslladar cap a Platees on hi havia millor subministrament d'aigua i Mardoni els va seguir. Despr\xc3\xa9s de deu dies, com que els grecs, dirigits per Paus\xc3\xa0nies, es refor\xc3\xa7aven, Mardoni va decidir lliurar batalla contra el consell d'Artabazos i dels generals de l'estat major que recomanaven anar a Tebes a recollir provisions i mentre intentar subornar a alguns estats grecs. A la batalla de Platees (setembre 479 aC), en la que els perses superaven num\xc3\xa8ricament els grecs de forma significativa, Mardoni es va mostrar impacient per obtenir la vict\xc3\xb2ria; va actuar amb precipitaci\xc3\xb3, i mentre liderava la persecuci\xc3\xb3 d'un contingent d'espartans en retirada, va morir a mans de l'esparta Arimnest. Aparentment la seva baixa va fer canviar el curs de la batalla, que acabaria suposant una vict\xc3\xb2ria grega i la fi de la invasi\xc3\xb3 persa."